寄題南康胡氏春風堂
作者：劉克莊
朝代：宋

paragraphs: 芋魁菜甲必同食，石田茅屋不忍析。
有時對床聽風雨，有時共燈窺簡冊。
大兄獨抱古人道，群季各修弟子職。
一門和氣常如春，紫荆花開庭草碧。
宛然生在舞雩時，又若坐於明道側。
吾嘗三復棠棣詩，周公千載有慙色。
共梨分棗能幾何，摘瓜煮豆堪太息。
區區錐刀未足讓，伯夷遜國采薇喫。
君能聚族真卓行，余亦爲兄愧涼德。
莫年有意觀廬山，因作春風堂上客。